Lav et referat af nedenstående tekst:

Tekst:
Dagen derpå er skuffelsen udtalt hos Radikale Venstre i Nordjylland, som fik en syngende lussing på valgdagen. 2,4 procent af de nordjyske stemmer blev det til, og det er mere end en halvering i forhold til valget i 2019. Miraklernes tid er dog ikke forbi, og alt tyder på, at Radikale Venstre med det alleryderste af neglene – og en god gang valgmatematik - holder fast i et nordjysk mandat, fordi partiet hiver et tillægsmandat hjem. - Det var et ærgerligt resultat, men det er en lille trøst, at det ser ud til, vi får et mandat, siger Radikale Venstres nordjyske fomand Kjeld Lundager Jørgensen. Sammen med partiets otte kandidater i Nordjylland har han de seneste uger været dybt engageret i valgkampen, og efter krydsene nu er sat, har han svært ved at se, at den nordjyske valgkampagne kunne have været meget anderledes. - Vi skal selvfølgelig evaluere på det, men jeg synes, vi har stillet med otte dygtige og kompetente kandidater, så det er ikke til at sætte en finger på, vurderer Kjeld Lundager Jørgensen. Han mener, at de radikales trængsler i det nordjyske skyldes en landsdækkende tendens, hvor partiet er blevet trængt på midten af dansk politik. - Vi har været trængt af Lars Løkke Rasmussen, som lægger sig tæt op ad os på nogle punkter. Det har han udnyttet meget effektivt i valgkampen, siger Kjeld Lundager Jørgensen. ”Vi er kommet i klemme” Radikale Venstres nye kandidat i Nordjylland, den tidligere udviklingsminister Christian Friis Bach, mener også, at trængslen i midten af dansk politik er en væsentlig årsag til valgresultatet. - Valgresultatet kommer bag på mig, men jeg tror, det skyldes, at flere partier har kæmpet inde på midten. Både Socialdemokratiet og Moderaterne har været meget aktive med at tale samarbejde hen over midten, og der er vi nok kommet lidt i klemme, siger Christian Friis Bach. De politiske mål er nået Christian Friis Bach påpeger, at hvis man i stedet for valgresultatet kigger på, om Radikale Venstre har opnået det, som partiet gerne ville med et valg, så har det været en succes. - Vi satte et mål om, at vi ikke længere ville have en étparti-regering, som begår fejl. Vi vil have en bred midterregering, og jeg er rigtig glad for, at det ser ud til, at det sker. Det var hele grunden til, at vi ønskede valget, forklarer Christian Friis Bach. - Det var jo nærmest noget af det første, der overhovedet skete i valgkampen, at Mette Frederiksen begyndte at tale for en bred midterregering. Hun rykkede derhen, hvor vi gerne ville have hende, og dermed kunne vi sætte tjek ved det, tilføjer Christian Friis Bach. ”Operationen lykkedes – patienten skranter” Han mener dermed, at ”operationen lykkedes”, men erkender samtidig, at ”patienten skranter” i den forstand, at Radikale Venstre har set bedre dage, og at partiets tilbagegang i Nordjylland er meget markant. - Jeg synes virkelig, at vi har haft en god kampagne i Nordjylland, hvor jeg har haft syv gode med-kandidater. Vi er blevet taget godt imod på gymnasier, erhvervsskoler og på gaden, og man kan være ked af resultatet, men i Hørmested, hvor min familie stammer fra, er der også et ordsprog, der siger: ”Hellere lille og vågen, end stor og doven”, siger Christian Friis Bach. Han tilføjer, at det før er gået op og ned for Radikale Venstre i Nordjylland, og nu ligger der et stykke arbejde foran partiet for at komme tilbage. Christian Friis Bach må vente i spænding indtil engang i løbet af onsdag, før der kommer en afklaring af, om det bliver ham eller en anden af partiets otte nordjyske kandidater, der skal løfte arven efter Marianne Jelved, som i 32 år har sikret partiet et mandat i Nordjylland.

Referat:
Lars Løkke og Mette Frederiksen stjal vores dagsorden, mener formand og kandidat.